31981R3671
L 367/3
JURNALUL OFÍCIAL AL UNIUNII EUROPENE
REGULAMENTUL (CEE) NR. 3671/81 AL CONSILIULUI
din 15 decembrie 1981
privind importul în Comunitatea Europeană al anumitor produse agricole originare din Turcia
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât Regulamentul (CEE) nr. 562/81 al Consiliului din 20 ianuarie 1981 privind reducerea drepturilor vamale la importul în Comunitate al anumitor produse agricole originare din Turcia (1) prevede, în articolul 1 alineatul (2), că, pentru produsele pentru care reglementările comunitare prevăd respectarea unui preț de import, aplicarea tarifului preferențial este condiționată de respectarea acestui preț;
întrucât, pentru un anumit număr de fructe și legume, importul în Comunitate este condiționat, în decursul unei perioade a anului de comercializare, de respectarea unui preț de referință;
întrucât, în decursul perioadei de aplicare a prețului de referință, prețurile de intrare ale produselor importate se calculează în conformitate cu articolul 24 din Regulamentul (CEE) nr. 1035/72 al Consiliului din 18 mai 1972 de stabilire a unei organizări comune a pieței în sectorul fructelor și legumelor (2), astfel cum a fost modificat ultima dată prin Regulamentul (CEE) nr. 1116/81 (3); întrucât, în cazul în care prețul de intrare al unui anumit produs provenind dintr-o țară terță se situează la un nivel inferior prețului de referință, Comisia introduce o taxă compensatorie pentru această proveniență;
întrucât introducerea unei taxe compensatorii la importul de fructe și legume originare din Turcia echivalează cu constatarea neîndeplinirii condiției prevăzute la articolul 1 alineatul (2) din Regulamentul (CEE) nr. 562/81 și întrucât ar trebui, în același timp, să se suspende aplicarea unui tarif preferențial pentru produsele în cauză;
întrucât această suspendare trebuie să conducă la perceperea dreptului vamal aplicabile până la 1 ianuarie 1981 și întrucât aceasta trebuie limitată la perioada pe parcursul căreia se percepe taxa compensatorie,
ADOPTĂ PREZENTUL REGULAMENT:
Articolul 1
Atunci când, în conformitate cu articolele 25 și 25a din Regulamentul (CEE) nr. 1035/72, Comisia instituie o taxă compensatorie la importul anumitor fructe și legume originare din Turcia, aceasta restabilește, în același timp, dreptul vamal pentru produsele respective, la nivelul anterior datei de 1 ianuarie 1981.
Articolul 2
Atunci când Comisia elimină taxa compensatorie prevăzută la articolul 1, aceasta restabilește, în același timp, dreptul vamal la nivelul tarifului preferențial.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 1981.